Arven efter din bror går som udgangspunkt til hans forældre – det vil sige halvdelen til jeres far og halvdelen til jeres mor. Da jeres mor er i live, arver hun derfor halvdelen af din brors formue. Eftersom jeres far er død, arver han ikke, og den halvdel, der skulle gå til ham, går i stedet til hans børn. Du skriver, at du og din storebror er de eneste søskende, der stadig er i live. Hvis I aldrig har været flere end jer tre søskende, vil jeres fars arv efter jeres lillebror blive delt ligeligt mellem dig og din storebror. Din mor vil derfor modtage halvdelen af arven, og du og din bror vil hver modtage ¼ af arven. Hvis I har haft andre søskende end jeres lillebror, og de søskende også er døde, arver deres børn deres onkel. Det vil sige, at hvis jeres far for eksempel havde fire børn inklusiv jeres lillebror, vil jeres fars halvdel af arven blive delt i tre lige store dele til hver af jer børn – dig, din storebror og jeres afdøde søskende. Den del, der skal gå til jeres afdøde søskende, vil gå videre til deling mellem vedkommendes børn. I det eksempel vil det altså medføre, at jeres mor modtager halvdelen af arven, du og din storebror vil hver modtage 1/6 af arven, og den sidste 1/6 bliver delt ligeligt mellem jeres afdøde søskendes børn. Hvis jeres eventuelle afdøde søskende ikke har børn, børnebørn og så videre, vil jeres fars del af arven blot blive delt mellem jer to søskende. Du nævner, at din lillebror ikke har oprettet testamente, og derfor gælder ovenstående. Hverken jeres mor eller I søskende er tvangsarvinger efter jeres lillebror, så han havde kunnet oprette et testamente, hvori han bestemte over hele arven.